**Likumprojekta "Grozījumi Krimināllikumā"   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Krimināllikumā" (turpmāk – likumprojekts) izstrādāts, lai nodrošinātu normatīvā regulējuma atbilstību 2017. gada 19. maija Eiropas Padomes Konvencijai par noziedzīgiem nodarījumiem, kas saistīti ar kultūras vērtībām (turpmāk - Konvencija).  Likumprojekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2018. gada 22. februārī tieslietu ministrs Latvijas vārdā parakstīja Konvenciju. Likumprojekts izstrādāts, lai nodrošinātu normatīvā regulējuma atbilstību Konvencijai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Krimināllikuma (turpmāk - KL) 229. panta** pirmā daļa šobrīd paredz atbildību par valsts aizsardzībā esoša kultūras pieminekļa iznīcināšanu, bojāšanu vai apgānīšanu, kā arī par valsts aizsardzībā esoša kultūras pieminekļa nelikumīgu izvešanu ārpus Latvijas Republikas vai tā nelikumīgu atsavināšanu, ja ar to radīts būtisks kaitējums valsts vai sabiedrības interesēm. Panta otrā daļa paredz atbildību par valsts aizsardzībā esoša kultūras pieminekļa iznīcināšanu, bojāšanu vai apgānīšanu, ja tas izdarīts ar dedzināšanu, spridzināšanu vai citādā vispārbīstamā veidā vai ja to izdarījusi personu grupa.  Šobrīd spēkā esošajā KL 229. panta redakcijā ir ietverts termins "kultūras piemineklis", taču Konvencijas 2. pantā iekļautā termina "kultūras vērtība" nozīme ir daudz plašāka, proti, likumā "Par kultūras pieminekļu aizsardzību" (turpmāk - LPKPA) kultūras pieminekļa definīcija ir - kultūrvēsturiskā mantojuma daļa — kultūrvēsturiskas ainavas un atsevišķas teritorijas (senkapi, kapsētas, parki, vēsturisko notikumu norises un ievērojamu personu darbības vietas), kā arī atsevišķi kapi, ēku grupas un atsevišķas ēkas, mākslas darbi, iekārtas un priekšmeti, kuriem ir vēsturiska, zinātniska, mākslinieciska vai citāda kultūras vērtība un kuru saglabāšana nākamajām paaudzēm atbilst Latvijas valsts un tautas, kā arī starptautiskajām interesēm.  Piedāvātajā KL 229. panta redakcijā tiek definēts termins "kultūras priekšmets", kas ietver gan Latvijas vai citas valsts aizsardzībā esošu kultūras pieminekli, gan arī muzeja krājuma priekšmetu un bibliotēku īpaši aizsargājama krājuma dokumentu. Tādējādi tiek paplašināts KL 229. panta tvērums atbilstoši Konvencijas 2. pantam. Kā arī saskaņā ar Konvencijas prasībām KL 229. pants ir papildināts ar nosacījumu, ka tas attiecas ne tikai uz Latvijas Republikas aizsardzībā esošiem kultūras pieminekļiem, bet arī uz citas valsts aizsardzībā esošiem kultūras priekšmetiem.  Papildus šobrīd KL 229. pantā paredzētajām darbībām Konvencijas 5. pants paredz, ka katra Puse nodrošina, ka kustamās kultūras vērtības ievešana, ja tas izdarīts tīši un ja šīs vērtības ievešana saskaņā ar nacionālajiem tiesību aktiem ir aizliegta, pamatojoties uz to, ka šī vērtība tikusi:  a. nozagta citā valstī;  b. izrakta vai paturēta apstākļos, kas aprakstīti šīs Konvencijas 4. pantā;  c. izvesta, pārkāpjot tās valsts tiesību aktus, kura klasificējusi, definējusi vai īpaši atzinusi šo kultūras vērtību saskaņā ar šīs Konvencijas 2. pantu;  veido noziedzīgu nodarījumu saskaņā ar tās nacionālajiem tiesību aktiem, ja likumpārkāpējs zinājis, ka kultūras vērtība tikusi nozagta, izrakta vai izvesta, pārkāpjot otras valsts tiesību aktus.  Ievērojot Konvencijas 5. panta 1. punkta c. apakšpunktu, KL 229. panta dispozīcija ir papildināta ar jaunu krimināli sodāmu darbību – nelikumīga ievešana Latvijas Republikā. Savukārt Konvencijas 5. panta 1. punkta a. un b. apakšpunktos noteiktās darbības jau ir kriminālizētas citos KL pantos (KL 195. "Noziedzīgi iegūtu līdzekļu legalizēšana" un 314. pants "Noziedzīgā kārtā iegūtas mantas iegādāšanās, glabāšana un realizēšana").  Lai samērotu kriminālatbildību un attiecībā uz visiem kultūras priekšmetiem, piedāvātie grozījumi paredz KL 229. panta pirmās daļas dispozīciju papildināt arī ar tādām krimināli sodāmām darbībām kā glabāšana, pārvietošana un pārsūtīšana, kas šobrīd KL tiek attiecinātas tikai uz senlietām (KL 229.1 pants).  Piedāvātajā KL 229. panta pirmās daļas redakcijā tāpat kā šobrīd ir saglabāta noziedzīgā nodarījuma sastāva pazīme – ja ar to radīts būtisks kaitējums. Gadījumos, kad būtisks kaitējums nebūs konstatējams, personas būs saucamas pie administratīvās atbildības pēc Latvijas Administratīvo pārkāpumu kodeksa (turpmāk - LAPK) 89., 89.1, 89.4, 89.6 un 190.8 panta, savukārt pēc 2020. gada 1. janvāra, kad spēkā stāsies Administratīvās atbildības likums, administratīvā atbildība par šīm darbībām būs paredzēta LPKPA 32., 34. un 35. pantā, Arhīvu likuma 28. pantā, Muzeju likumā un Bibliotēku likumā.  Piedāvātie grozījumi paredz KL 229. panta otrajā daļā noteikt kriminālatbildību par kultūras priekšmeta iznīcināšanu, bojāšanu vai apgānīšanu. Par šīm pašām darbībām atbildība šobrīd ir paredzēta KL 229. panta pirmajā daļā. Ņemot vērā to, ka KL 185. pants paredz atbildību par svešas mantas tīšu iznīcināšanu vai bojāšanu un sods par šādu nodarījumu ir paredzēts brīvības atņemšana uz laiku līdz diviem gadiem vai īslaicīga brīvības atņemšana, vai piespiedu darbs, vai naudas sods, ir nepieciešams, ar KL aizsargājot speciālas intereses, kas ir kultūras priekšmeti, noteikt bargāku sodu par kultūras priekšmetu iznīcināšanu, bojāšanu un apgānīšanu, nekā tas ir noteikts par jebkuras citas mantas iznīcināšanu un bojāšanu. Ievērojot minēto, atbildība par kultūras priekšmetu iznīcināšanu, bojāšanu vai apgānīšanu ir izdalīta atsevišķā KL 229. panta daļā, nosakot bargāku sodu nekā par svešas mantas tīšu iznīcināšanu vai bojāšanu paredzētais sods.  Piedāvātajā KL 229. panta otrās daļas redakcijā tāpat kā līdz šim attiecīgajām darbībām netiek paredzēta kvalificējošā pazīme – ja ar to radīts būtisks kaitējums –, ņemot vērā to, ka kultūras priekšmetu iznīcināšana, bojāšana vai apgānīšana pati par sevi rada būtisku kaitējumu, jo aizskar visas sabiedrības intereses uz valsts un pasaules kultūras mantojuma saglabāšanu un aizsardzību. Šāda speciālā priekšmeta aizskārums nedrīkst būt aprobežots ar nepieciešamību konstatēt būtiska kaitējuma rašanos, ņemot vērā to, ka valsts, pieņemot savā aizsardzībā kultūras priekšmetus, jau norāda, ka tiem ir īpaša nozīme un vērtība un to iznīcināšana vai bojāšana pati par sevi rada būtisku kaitējumu. Svarīgi norādīt, ka šobrīd LAPK 89., 89.2, 89.3, 190.8 pantāun sākot ar 2020. gada 1. janvāri LPKPA 32., 34. un 35. pantā, Arhīvu likuma 28. pantā, Muzeju likumā un Bibliotēku likumāir paredzēta atbildība par noteikumu pārkāpšanu, kuru rezultātā var tikt bojāts vai iznīcināts kultūras piemineklis. Administratīvā atbildība par šādām darbībām ir pieļaujama tikai gadījumos, kad noteikumu pārkāpšanas rezultātā radītais kaitējums nav tik liels, lai piemērotu kriminālatbildību. LAPK 9. panta otrajā daļā ir noteikts, ka administratīvā atbildība par šajā kodeksā norādītajiem pārkāpumiem iestājas, ja par šiem pārkāpumiem pēc to rakstura saskaņā ar spēkā esošajiem likumiem nav paredzēta kriminālatbildība. Administratīvās atbildības likumā, kurš stājas spēkā 2020. gada 1. janvārī un aizstāj LAPK, 5. panta trešajā daļā arī ir noteikts, ka administratīvā atbildība par likumā vai pašvaldību saistošajos noteikumos paredzētajiem pārkāpumiem iestājas, ja par šiem pārkāpumiem nav paredzēta kriminālatbildība. Lai nošķirtu, vai ir izdarīts KL 229. pantā paredzētais noziegums vai pārkāpums, kurš nav atzīts par noziedzīgu nodarījumu, proti, administratīvais pārkāpums, būtiski ir ņemt vērā, ka administratīvā atbildība tiek paredzēta tikai par dažādu aizsardzības, renovācijas, remontdarbu u.c. noteikumu pārkāpšanu, kas reglamentēti speciālajos likumos un Ministru kabineta noteikumos, šo pārkāpumu var izdarīt tikai kultūras pieminekļa īpašnieks vai viņa uzdevumā – cita persona, proti, nepienācīgi izpildītu noteikumu rezultātā, nevis jebkura persona ļaunprātīgi vēršoties pret kultūras priekšmetiem. Taču iepriekš minētais nenozīmē to, ka kultūras priekšmeta īpašnieks par tā bojāšanu vai iznīcināšanu nav saucams pie kriminālatbildības, jo, konstatējot ļaunprātīgu bojāšanu vai iznīcināšanu, kas nav saistīta ar speciālajos likumos vai Ministru kabineta noteikumos paredzēto noteikumu pārkāpšanu, persona jebkurā gadījumā tiks saukta pie kriminālatbildības.  Piedāvātajos grozījumos paredzēts izslēgt no KL 229. panta otrās daļas kvalificējošās pazīmes – ja tas izdarīts ar dedzināšanu, spridzināšanu vai citādā vispārbīstamā veidā vai ja to izdarījusi personu grupa, paredzot pārejas noteikumos, ka personas, kuras KL 229. panta otrajā daļā paredzēto noziedzīgo nodarījumu izdarījušas līdz šo grozījumu spēkā stāšanās dienai, saucamas pie kriminālatbildības un sodāmas saskaņā ar tām KL normām, kas bija spēkā šā nodarījuma izdarīšanas laikā. Šis grozījums pamatojams ar to, ka šobrīd KL 185. panta otrā daļa, kas paredz atbildību par mantas bojāšanu, ja tā izdarīta ar dedzināšanu vai citādā vispārbīstamā veidā vai ja tā izdarīta lielā apmērā, vai ja tās rezultātā vainīgā neuzmanības dēļ iestājusies cilvēka nāve vai izraisītas citas smagas sekas, sankcija paredzēta brīvības atņemšana līdz 10 gadiem. Nav pieļaujams, ka par tādām pašām darbībām, ja tās izdarītas ar kultūras priekšmetiem, likums paredz vieglāku sodu nekā par jebkuras citas mantas bojāšanu. Gadījumā, ja KL 229. panta otrajā daļā paredzētās darbības tiks izdarītas personu grupā, tas saskaņā ar KL 48. panta pirmās daļas 2. punktu tiks atzīts par atbildību pastiprinošu apstākli, savukārt, ja tās tiks izdarītas ar dedzināšanu, spridzināšanu vai citādā vispārbīstamā veidā, kvalificējot noziedzīgo nodarījumu, būs jāveido kopība ar KL 185. panta otro daļu.  **KL 229.1 pants** šobrīd paredz atbildību par valstij piederošu senlietu nelikumīgu iegūšanu, glabāšanu, pārvietošanu, pārsūtīšanu, atsavināšanu vai par to nelikumīgu izvešanu ārpus Latvijas Republikas.  Piedāvātie grozījumi paredz izteikt jaunā redakcijā KL 229.1 pantu, ievērojot Konvencijas 1. pantā 1. punkta c. apakšpunktā noteikto mērķi, proti, veicināt sadarbību starptautiskā līmenī, apkarojot noziedzīgus nodarījumus, kas saistīti ar kultūras vērtībām. KL 229.1 panta pirmās daļas dispozīcijā līdz šim paredzētais noziedzīgā nodarījuma priekšmets bija valstij piederošas senlietas. Lai nodrošinātu Konvencijas prasības un citu valstu kultūras vērtību aizsardzību, KL 229.1 pantā paredzētā noziedzīgā nodarījuma priekšmets ar plānotajiem grozījumiem ir noteikts – Latvijas Republikas vai citas valsts aizsardzībā esoša senlieta, kura neatrodas muzeja krājumā. Tas pamatots ar to, ka citās valstīs senlietas var piederēt ne tikai valstij, bet arī privātpersonām, kā arī senlietu definīcija citās valstīs var atšķirties no LPKPA ietvertās definīcijas. Līdz šim spēkā esošajā KL 229.1 panta redakcijā noziedzīgā nodarījuma priekšmets bija "valstij piederošas senlietas", jaunajā regulējumā paredzētais priekšmets – Latvijas Republikas aizsardzībā esoša senlieta – sevī ietver valstij piederošas senlietas. Pazīme "kura neatrodas muzeja krājumā" KL 229.1 pantā paredzēta tādēļ, ka muzeja krājumā iekļauta senlieta ir KL 229. pantā paredzētā noziedzīgā nodarījuma objekts – muzeja krājuma priekšmets.  KL 229.1 panta pirmās daļas dispozīciju plānots papildināt arī ar tādu krimināli sodāmu darbību kā ievešana Latvijas Republikā, ņemot vērā Konvencijas 5. panta 1. punkta c. apakšpunkta prasības, kas nosaka, ka katra puse nodrošina, ka kustamās kultūras vērtības ievešana, ja tas izdarīts tīši un ja šīs vērtības ievešana saskaņā ar nacionālajiem tiesību aktiem ir aizliegta, pamatojoties uz to, ka šī vērtība tikusi izvesta, pārkāpjot tās valsts tiesību aktus, kura klasificējusi, definējusi vai īpaši atzinusi šo kultūras vērtību saskaņā ar šīs Konvencijas 2. pantu veido noziedzīgu nodarījumu saskaņā ar tās nacionālajiem tiesību aktiem, ja likumpārkāpējs zinājis, ka kultūras vērtība tikusi nozagta, izrakta vai izvesta, pārkāpjot otras valsts tiesību aktus.  Savukārt Konvencijas 5. panta 1. punkta a. un b. apakšpunktos noteiktās darbības, proti, kustamās kultūras vērtības ievešana, ja tas izdarīts tīši un ja šīs vērtības ievešana saskaņā ar nacionālajiem tiesību aktiem ir aizliegta, pamatojoties uz to, ka šī vērtība tikusi nozagta citā valstī vai izrakta vai paturēta apstākļos, kas aprakstīti šīs Konvencijas 4. pantā, jau ir kriminālizētas citos KL pantos (KL 195. un 314. pants).  Ņemot vērā Konvencijas 10. panta prasības, proti, katra puse nodrošina, ka šādas darbības, ja izdarītas tīši, saskaņā ar tās nacionālajiem tiesību aktiem, veido noziedzīgu nodarījumu:   1. nelikumīga kustamo vai nekustamo kultūras vērtību iznīcināšana vai bojāšana neatkarīgi no šādu vērtību īpašumtiesībām; 2. kustamo vai nekustamo kultūras vērtību elementu nelikumīga pārvietošana kopumā vai pa daļām, lai ievestu, izvestu vai ievestu tirdzniecībā šos elementus atbilstoši šīs Konvencijas 5., 6. un 8. pantā aprakstītajiem apstākļiem,   piedāvātie grozījumi paredz KL 229.1pantu papildināt ar otro daļu, kurā paredzēta atbildība par Latvijas Republikas vai citas valsts aizsardzībā esošas senlietas, kura neatrodas muzeja krājumā, iznīcināšanu vai bojāšanu, un paredz, ka par šādām darbībām soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu vai ar piespiedu darbu, vai ar naudas sodu. Soda mērs noteikts tāds pats kā par KL 229. panta otrajā daļā paredzēto noziedzīgo nodarījumu, ņemot vērā, ka ar šiem pantiem tiek aizsargātas līdzvērtīgas sabiedrības intereses.  Piedāvātajā KL 229.1 panta redakcijā tāpat kā līdz šim attiecīgajām darbībām netiek paredzēta kvalificējošā pazīme – ja ar to radīts būtisks kaitējums, ņemot vērā to, ka senlietu neatļauta iegūšana, glabāšana, pārvietošana, pārsūtīšana, atsavināšana, izvešana ārpus Latvijas Republikas, ievešana Latvijas Republikā, iznīcināšana un bojāšana pati par sevi rada būtisku kaitējumu, jo aizskar visas sabiedrības intereses uz valsts un pasaules kultūras mantojuma saglabāšanu un aizsardzību. Šāda speciālā priekšmeta aizskārums nedrīkst būt aprobežots ar nepieciešamību konstatēt būtiska kaitējuma rašanos. Svarīgi norādīt, ka šobrīd LAPK 89., 89.1 un 89.4 pantā un sākot ar 2020. gada 1. janvāri LPKPA 32., 33. un 35. pantā ir paredzēta atbildība par noteikumu pārkāpšanu, kuru rezultātā var tikt bojātas, iznīcinātas, bez atļaujas iegūtas vai atsavinātas senlietas. Administratīvā atbildība par šādām darbībām ir pieļaujama tikai gadījumos, kad noteikumu pārkāpšanas rezultātā radītais kaitējums nav tik liels, lai piemērotu kriminālatbildību. LAPK 9.panta otrajā daļā ir noteikts, ka administratīvā atbildība par šajā kodeksā norādītajiem pārkāpumiem iestājas, ja par šiem pārkāpumiem pēc to rakstura saskaņā ar spēkā esošajiem likumiem nav paredzēta kriminālatbildība. Administratīvās atbildības likumā, kurš stājas spēkā 2020. gada 1. janvārī un aizstāj LAPK, 5. panta trešajā daļā arī ir noteikts, ka administratīvā atbildība par likumā vai pašvaldību saistošajos noteikumos paredzētajiem pārkāpumiem iestājas, ja par šiem pārkāpumiem nav paredzēta kriminālatbildība. Lai nošķirtu, vai ir izdarīts KL 229.1 pantā paredzētais noziegums vai pārkāpums, kurš nav atzīts par noziedzīgu nodarījumu, proti, administratīvais pārkāpums, būtiski ir ņemt vērā, ka administratīvā atbildība tiek paredzēta tikai par dažādu aizsardzības, arheoloģisko izrakumu veikšanas u.tml. noteikumu pārkāpšanu.  **KL 229.2 pantā** paredzēts aizstāt vārdus "valstij piederošas senlietas" ar vārdiem “Latvijas Republikas vai citas valsts aizsardzībā esošas senlietas, kuras neatrodas muzeja krājumā”, ņemot vērā KL 229.1 panta jauno redakciju.  **KL 277. pants** šobrīd paredz atbildību par valsts arhīvu fondu, kā arī sabiedrisko, kooperatīvo vai konfesionālo organizāciju vai citu juridisko personu arhīvu fondu dokumentu vai tos aizstājošo kopiju neatļautu iznīcināšanu, sabojāšanu, noslēpšanu vai izvešanu ārpus Latvijas teritorijas, ja tā rezultātā radīts būtisks kaitējums valsts varai vai pārvaldības kārtībai vai ar likumu aizsargātām personas interesēm.  Šobrīd spēkā esošā KL 277. panta redakcija paredz atbildību par neatļautām darbībām ar arhīvu fondu dokumentiem. Ņemot vērā, ka Arhīvu likums tādu terminu kā "valsts arhīvu fonds" vairs neparedz (tāds tika paredzēts likumā "Par arhīviem", kurš zaudējis spēku 2011. gada 1. janvārī), nepieciešams KL 277. panta dispozīcijā grozīt noziedzīgā nodarījuma priekšmetu uz "Latvijas Republikas vai citas valsts aizsardzībā esošu arhīva dokumentu, dokumentu ar arhīvisku vērtību" atbilstoši terminoloģijai, kāda izmantota spēkā esošajā Arhīvu likumā. Arī KL 277. pantā noziedzīgā nodarījuma priekšmetu (arhīva dokuments, dokuments ar arhīvisku vērtību vai tos aizstājošā kopija) nepieciešams papildināt ar nosacījumu, ka tas ir Latvijas Republikas vai citas valsts aizsardzībā esošs, ievērojot to, ka Konvencijas mērķis ir aizsargāt arī citu valstu kultūras vērtības un veicināt starptautisko sadarbību šajā jomā, savukārt ar statusa piešķišanu dokumentam - arhīva dokuments, dokuments ar arhīvisku vērtību vai tos aizstājošā kopija – valsts ir uzņēmusies aizsardzību par attiecīgo dokumentu, līdz ar to tas ir Latvijas aizsardzībā esošs.  Grozījumi paredz KL 277. pantu papildināt ar jaunām krimināli sodāmām darbībām – nelikumīgu atsavināšanu, glabāšanu, pārvietošanu, iegūšanu un ievešanu Latvijas Republikā.  Nelikumīgas atsavināšanas aizliegums šobrīd jau attiecas uz tādiem kultūras priekšmetiem kā valsts aizsardzībā esošiem kultūras pieminekļiem un valstij piederošām senlietām, piedāvātie grozījumi paredz saglabāt atbildību par nelikumīgu atsavināšanu arī attiecībā uz kultūras priekšmetiem (grozījumi KL 229. pantā) un Latvijas Republikas vai citas valsts aizsardzībā esošām senlietām, kuras neatrodas muzeja krājumā (grozījumi KL 229.1 pantā). Lai nodrošinātu vienotu regulējumu uz visām Konvencijā definētajām kultūras vērtībām, kā arī lai izpildītu Konvencijas 8. panta prasības, nelikumīgas atsavināšanas aizliegumu nepieciešams attiecināt arī uz Latvijas vai citas valsts aizsardzībā esošiem arhīva dokumentiem, dokumentiem ar arhīvisku vērtību un tos aizstājošām kopijām. Konvencijas 8. pants paredz, ka katra Puse nodrošina, ka tādu kustamo kultūras vērtību ievietošana tirdzniecībā, kas nozagtas saskaņā ar šīs Konvencijas 3. pantu vai izraktas, ievestas vai izvestas atbilstoši šīs Konvencijas 4., 5. vai 6. pantā aprakstītajiem apstākļiem, veido noziedzīgu nodarījumu saskaņā ar tās nacionālajiem tiesību aktiem, ja persona zina par šādu nelikumīgu izcelsmi.  Lai samērotu kriminālatbildību un attiecībā uz visām Konvencijā definētajām kultūras vērtībām, piedāvātie grozījumi paredz KL 277. pantu papildināt arī ar tādām krimināli sodāmām darbībām kā glabāšana un pārvietošana, kas šobrīd KL tiek attiecinātas tikai uz senlietām (KL 229.1 pants), taču piedāvātajos grozījumos KL tās tiek attiecinātas arī uz kultūras priekšmetiem (grozījumi KL 229. pantā).  Lai izpildītu Konvencijas 5. panta 1. punkta c. apakšpunkta prasības, kas nosaka, ka katra puse nodrošina, ka kustamās kultūras vērtības ievešana, ja tas izdarīts tīši un ja šīs vērtības ievešana saskaņā ar nacionālajiem tiesību aktiem ir aizliegta, pamatojoties uz to, ka šī vērtība tikusi izvesta, pārkāpjot tās valsts tiesību aktus, kura klasificējusi, definējusi vai īpaši atzinusi šo kultūras vērtību saskaņā ar šīs Konvencijas 2. pantu veido noziedzīgu nodarījumu saskaņā ar tās nacionālajiem tiesību aktiem, ja likumpārkāpējs zinājis, ka kultūras vērtība tikusi nozagta, izrakta vai izvesta, pārkāpjot otras valsts tiesību aktus, KL 277. pantu nepieciešams papildināt ar tādu krimināli sodāmu darbību kā ievešana Latvijas Republikā.  Savukārt Konvencijas 5. panta 1. punkta a. un b. apakšpunktos noteiktās darbības, proti, kustamās kultūras vērtības ievešana, ja tas izdarīts tīši un ja šīs vērtības ievešana saskaņā ar nacionālajiem tiesību aktiem ir aizliegta, pamatojoties uz to, ka šī vērtība tikusi nozagta citā valstī vai izrakta vai paturēta apstākļos, kas aprakstīti šīs Konvencijas 4. pantā, jau ir kriminālizētas citos KL pantos (KL 195. un 314. pants). |
| 3. | Projekta izstrādē iesaistītās institūcijas un publiskas personas kapitālsabiedrības | Lai izvērtētu Latvijas normatīvā regulējuma atbilstību Konvencijas normām, Tieslietu ministrijā tika izveidota darba grupa ar pārstāvjiem no Kultūras ministrijas, Iekšlietu ministrijas, Valsts policijas, Ģenerālprokuratūras, Nacionālā kultūras mantojuma pārvaldes, tiesām un advokatūras.  Darba grupa izveidota, pamatojoties uz Tieslietu ministrijas 2018. gada 25. aprīļa rīkojumu Nr. 1-1/130 "Par darba grupas izveidi Eiropas Padomes Konvencijas par noziedzīgiem nodarījumiem, kas saistīti ar kultūras vērtībām, ratifikācijai".  Piedāvātie grozījumi tika skatīti arī Tieslietu ministrijas Pastāvīgajā Krimināllikuma darba grupā, kas izveidota, pamatojoties uz Tieslietu ministrijas 2011. gada 16. novembra rīkojumu Nr. 1-1/388 "Par pastāvīgās Krimināllikuma darba grupas izveidi" un Tieslietu ministrijas 2017. gada 17. februāra rīkojumu Nr. 1-1/48 "Par pastāvīgās Krimināllikuma darba grupas izveidi". |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noziedzīgo nodarījumu, kas saistīti ar kultūras vērtībām, izdarītāji. Amatpersonas un institūcijas, kuras veic kriminālprocesu. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nerada ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Likumprojekts nerada ietekmi uz valsts budžetu un pašvaldību budžetiem.** |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts tiek virzīts kopā ar likumprojektu "Par Eiropas Padomes Konvenciju par noziedzīgiem nodarījumiem, kas saistīti ar kultūras vērtībām" |
| 2. | Atbildīgā institūcija | Likumprojekts šo jomu neskar. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts šo jomu neskar. |
| 2. | Citas starptautiskās saistības | 2017. gada 19. maija Eiropas Padomes Konvencija par noziedzīgiem nodarījumiem, kas saistīti ar kultūras vērtībām. |
| 3. | Cita informācija | Nav. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| Likumprojekts šo jomu neskar | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 2017. gada 19. maija Eiropas Padomes Konvencija par noziedzīgiem nodarījumiem, kas saistīti ar kultūras vērtībām. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā |
| Konvencijas 2. pants | Likumprojekta 1., 2., 3. pants, likuma “Par kultūras pieminekļu aizsardzību” 1., 2. pants, Muzeju likuma 1. pants, Bibliotēku likuma 1. pants, Arhīvu likuma 1. pants | Izpildītas pilnībā |
| Konvencijas 4. panta 1. punkts | Likumprojekta 2. pants | Izpildītas pilnībā |
| Konvencijas 4. panta 2. punkts |  | Deklarācija nav jāsniedz |
| Konvencijas 5. panta 1. punkts | Likumprojekta 1., 2., 3. pants, KL 195. un 314. pants, Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 5. pants | Izpildītas pilnībā |
| Konvencijas 5. panta 2. punkts |  | Jāsniedz deklarācija |
| Konvencijas 6. panta 1. punkts | Likumprojekta 1., 2., 3. pants | Izpildītas pilnībā |
| Konvencijas 6. panta 2. punkts | Likumprojekta 1., 2., 3. pants, KL 195. un 314. pants, Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 5. pants | Izpildītas pilnībā |
| Konvencijas 10. panta 1. punkts | Likumprojekta 1., 2., 3. pants | Izpildītas pilnībā |
| Konvencijas 10. panta 2. punkts |  | Jāsniedz deklarācija |
| Konvencijas 14. panta 1. punkts | KL 35., 46., 175., 176., 177., 177.1, 179., 183., 184., 195., 314. pants, Likumprojekta 1., 2., 3. pants | Izpildītas pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Saistības nav pretrunā ar citām Latvijas Republikas starptautiskajām saistībām. | |
| Cita informācija | Pārējās Konvencijas normas, kas saistītas ar KL un Kriminālprocesa likumu (turpmāk – KPL), jau atbilst Latvijas normatīvajam regulējumam:   * Konvencijas 3. pants atbilst KL 175., 176., 177., 177.1, 179., 183., 184. pantam; * Konvencijas 7. pants atbilst KL 195. un 314. pantam, NILLTPFNL 5. pantam; * Konvencijas 8. pants atbilst KL 195. un 314. pantam, NILLTPFNL 5. pantam; * Konvencijas 9. pants atbilst KL 275. pantam; * Konvencijas 11. pants atbilst KL 15. un 20. pantam; * Konvencijas 12. pants atbilst KL 2., 3. un 4. pantam, KPL 725. panta trešajai daļai; * Konvencijas 13. pants atbilst KL 12., 70.1 pantam; * Konvencijas 14. pants atbilst KL 35., 46., 175., 176., 177., 177.1, 179., 183., 184., 195., 314., KL 70.2, 70.3, 70.4, 70.5, 70.6, 70.10, 70.11, 70.12, 70.13 pantam, KPL 356., 357., 358., 358.1, 359., 360., pantam, 74., 75. nodaļai, Ministru kabineta 2012. gada 19. jūnija noteikumiem Nr.431 “Kārtība, kādā mantas konfiskācijas rezultātā iegūtos naudas līdzekļus vai mantu sadala ar ārvalstīm, un kārtība, kādā naudas līdzekļus pārskaita uz ārvalstīm”; * Konvencijas 15. pants atbilst KL 48. pantam; * Konvencijas 16. pants atbilst KL 46., 48. pantam, KPL C daļai "Starptautiskā sadarbība krimināltiesiskajā jomā", Sodu reģistra likumam; * Konvencijas 17. pants atbilst KL 6., 7. pantam; * Konvencijas 19. panta 1. punkts atbilst KPL 2., 673., 674. pantam. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' tika ievietots Tieslietu ministrijas interneta mājaslapā 2019. gada 5. novembrī. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam, sabiedrībai bija tiesības izteikt viedokli par likumprojektu ne mazāk kā 14 dienu laikā no likumprojekta un likumprojekta "Grozījumi Krimināllikumā" sākotnējās ietekmes novērtējuma ziņojuma (anotācijas) publicēšanas dienas Tieslietu ministrijas tīmekļa vietnē <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>. |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Kultūras ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nerada ietekmi uz pārvaldes funkcijām un institucionālo struktūru. Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

M. Bidiņa 67036908

[Maija.Bidina@tm.gov.lv](mailto:Maija.Bidina@tm.gov.lv)